מדד בטחון הצרכנים בארה"ב ירד החודש ל-72.2 נקודות לעומת 73.6 במארס, לפי נתונים סופיים לחודש אפריל שפירסמו היום חברת המידע הפיננסי רויטרס ואוניברסיטת מישיגן. עם זאת, הירידה היתה מתונה מתחזיות הכלכלנים למדד של 71, והנתונים הסופיים היו גבוהים מנתונים ראשוניים של מדד חודש אפריל שהיו ברמה של 69.5. מדד בטחון הצרכנים נותר כמעט ללא שינוי מאז חודש נובמבר, ועודנו נמוך באופן ניכר מהממוצע הרב שנתי של כ-87.
עוד בחזית המקרו היום: מדד מנהלי הרכש לאזור שיקגו בארה"ב קפץ באפריל לרמה של 63.8 - רמתו הגבוהה ביותר מאז אפריל 2005 - לעומת 58.8 במארס. תחזית הכלכלנים היתה לעלייה מתונה יותר של המדד לרמה של 60. קריאה של המדד מעל לרמה של 50 נקודות מצביעה על צמיחה בפעילות, ואילו מדד מתחת לרמה זו משקף ירידה בפעילות העסקים.
מוקדם יותר היום מסר משרד המסחר האמריקאי כי התוצר המקומי הגולמי (GDP) של ארה"ב צמח ברבעון הראשון של 2010 בקצב שנתי של 3.2% - האטה לעומת שיעור צמיחה של 5.6% ברבעון הרביעי של 2009, ומעט פחות מתחזיות הכלכלנים לצמיחה של 3.3%.